Ons lywe is nie ons s'n | Netwerk24
Ons lywe is nie ons s'n
Deur Stephan Joubert 13 Junie 2019 00:00
Wanneer ons sê dat ons in die Here glo, dan het dit implikasies. Dit beteken ons behoort nie meer aan onsself nie. Ons is Syne. Ons lewe is nie meer ons s'n om hiermee te maak wat ons wil nie.
Ons kan nie dink wat ons wil, doen wat ons wil en sê wat ons wil nie. Ook geld dit vir ons liggaam. Paulus skryf in 1 Korintiërs 6 dat ons lyf opgekoop is deur Christus. Ons kan dit nie deel met ander soos wat ons wil nie. Ons kan nie deelneem aan seksuele eskapades soos wat dit ons pas nie.
Seksualiteit is 'n hemelse geskenk, maar hierdie geskenk moet reg gebruik word. Dit vra dat ons moet weet ons liggame en ander mense s'n is heilig. Dit mag nie geskend word deur ons selfsugtige drange en begeertes nie. Seksualiteit, die regte soort, vra om respek. Dit vra om intimiteit met ons lewensmaat. So nie, gaan alles maar net oor rowwe begeertes wat bots met God se hart.